**МОТИВИ**

**ЗА ИЗМЕНЕНИЕ И ДОПЪЛНЕНИЕ НА ПРАВИЛНИК ЗА СЪФИНАНСИРАНЕ НА ПРОГРАМА КУЛТУРА ОТ БЮДЖЕТА НА ОБЩИНА ГАБРОВО**

**I. Причини, които налагат изменение и допълнение на Правилник за съфинансиране на Програма Култура от бюджета на Община Габрово:**

С Решение № 6 от 26.01.2023 година Общински съвет Габрово приема Правилник за съфинансиране на проекти по Програма Култура от бюджета на Община Габрово. Стремежът на Община Габрово е да удовлетвори в максимална степен нуждите на културните оператори и артистите на свободна практика, свързани с възможностите за представянето и реализирането на качествен културен продукт. Ето защо администрацията пристъпи към въвеждане на качествена промяна в нормативната база, регламентираща тази дейност. Една от тенденциите, които ще се следват в настоящите промени, е поетапно увеличаване на средствата, които се разпределят на конкурсен принцип като начин за стимулиране креативността на субектите, ангажирани с развитие на културните и творчески индустрии.

Увеличаването на финансовия ресурс за културни събития, които се разпределят на конкурсен принцип е в унисон и с основните принципи на Националния план за възстановяване и устойчивост, както и на конкретните проектни предложения в него, адресирани към сектор култура. С изменението и допълнението на настоящият правилник ще бъде създаден Общински фонд „Култура“, който да разшири възможностите за финансиране на културни проекти на територията на общината, като се вземат предвид особеностите на габровската културна общност и добрите практики, наложени в различни български общини.

Правилникът се прима на основание чл. 36, ал. 1 от Закона за закрила и развитие на културата, във вр. с чл. 21, ал. 2 от Закона за местното самоуправление и местната администрация и има за цел да допринесе за многообразието и високото качество на културния продукт на територията на Община Габрово. Закона за закрила и развитие на културата не съдържа разпоредби относно устройството, структурата, органите и начина на управление на общински фонд, предвид което този закон не въвежда никакви специални изисквания или ограничения в тази насока. На практика това дава възможност на всяка една община да изработи свой общински фонд „Култура“, който е съобразен с нейния модел на работа, структура и управление на средствата като разбира се, се следват принципите на прозрачност и конкурентост.

Срокът за представяне на становища и предложения по проекта на Правилник е определен на 14 дни в съответствие с изискванията на чл. 26, ал. 4 от Закона за нормативните актове. Съкращаването на срока за обществени консултации до 14 дни се налага поради необходимостта от своевременно приемане на измененията, за да се осигури възможност Община Габрово, от една страна, да отговори на условията и сроковете за кандидатстване по процедура за предоставяне на средства на крайни получатели чрез подбор на предложения BG-RRP-11.021 Схема за безвъзмездна помощ „Ново поколение местни политики за култура за големи общини“ на НФК, където е записано, че общините селектират културни продукти като прилагат „**утвърдени/одобрени/приети механизми за селекция и подбор на културни оператори и имат одобрен фонд „Култура“ и правилник за неговата работа, съгласно разпоредбите на чл. 36 от Закона за закрила и развитие на културата (ЗЗРК)“** и от друга страна, да финализира своите бюджетни разчети за 2025 г., като включи необходимите финансови ангажименти, произтичащи от предложените промени. Съкращаването на срока за обществени консултации до 14 дни е допустимо съгласно чл. 26, ал. 4 от Закона за нормативните актове, като ясно са аргументирани обстоятелствата, които налагат такъв срок. Предметът на измененията и допълненията не засяга във висока степен гражданите и юридическите лица.

**II. Цели, които се поставят:**

С изменение на настоящия Правилник се цели:

1. Изграждане на устойчив модел на културно развитие в Община Габрово, съхраняващ вече постигнатото и създаващ условия за ново развитие в сектора;

2. Постепенно създаване на условия за развитие на многообразието и качеството на културното предлагане в Община Габрово.

3. Инвестиране приоритетно в творческото развитие на културните дейци на града. Реализиране на проекти, насочени към жителите и гостите на града.

4. Създаване на условия за развитие на международно културно сътрудничество и обмен.

**III. Финансови и други средства, необходими за прилагането на новите Правила:**

Годишният размер на средствата във Фонд „Култура” на Община Габрово, се определят и приемат ежегодно от Общински съвет Габрово с бюджета на Община Габрово.

**IV. Очаквани резултати от прилагането, включително финансови, ако има такива:**

Очакваните резултати от приемането на правилника са свързани с увеличаване на конкуренцията между творческите общности при кандидатстване за финансови средства от Община Габрово, максимално разширяване на възможностите пред творците да представят своите проекти, увеличаване на средствата за реализиране на културен продукт, които се разпределят на конкурсен принцип, многообразието и високото качество на културните събития, представяни пред публика.

**V. Анализ на съответствието с правото на Европейския съюз:**

Проектът за промяна на правилата е вътрешен акт и не противоречи на норми от по-висока йерархия в националното и с Европейското законодателство.